Fujuzuki

Fujuzuki (jap.:冬月) bol ôsma jednotka torpédoborcov triedy Akizuki japonského imperiálneho loďstva.  Bol dokončený v máji 1944 a následne sa venoval prevažne sprievodu ťažkých jednotiek cisárskeho námorníctva. Dňa 12. októbra 1944 bol zasiahnutý torpédom z ponorky USS Trepang a potom až do 20. novembra opravovaný v Kure. V rámci operácie Ten-Go sprevádzal v dňoch 6. a 7. apríla 1945 bojová loď Jamato na jej samovražednej ceste k Okinave. Bol jedným zo štyroch torpédoborcov, ktoré ako jediné prežili nasledujúce letecké útoky Američanov, počas ktorých bola potopená Jamato a spolu s ňou aj ďalších päť sprievodných plavidiel. Fujuzuki bol počas tejto operácie len ľahko poškodený. Dňa 20. augusta bol ťažko poškodený po nájazde na mínu a už nikdy nebol opravený. Po japonskej kapitulácii bol odzbrojený a potopený ako vlnolam pri meste Takamacu.

 Popis 
Fujuzuki patril k druhej sérii torpédoborcov triedy Akizuki. Tá bola pôvodne navrhnutá ako trieda protilietadlových sprievodných plavidiel. Nakoniec ale bolo rozhodnuté inštalovať jeden štvorhlavňový torpédomet typu 92 model 4 s celkovou zásobou osem 610mm torpéd typu 93.

Hlavnú hlavňovú výzbroj Fujuzuki – a hlavný identifikačný znak triedy Akizuki – predstavovalo osem viacúčelových 100mm diel typu 98 s dĺžkou hlavne 65 kalibrov v štyroch dvojhlavňových vežiach. K ich zameriavaniu slúžil jeden 4,5 metrový stereoskopický diaľkomer typu 94 nad mostíkom.

Fujuzuki niesol po dokončení celkom päť 25mm trojčiat: dve na vyvýšenej platforme pred torpédometom, dve na platforme za torpédometom a jedno medzi zadným stožiarom a treťou delovou vežou (na mieste bývalého druhého zameriavača typu 94 u starších jednotiek). Pravdepodobne niekedy na prelome rokov 1944 a 1945 došlo k inštalácii ďalších dvoch 25mm trojčiat na plošiny vedľa mostíku, pretože počas operácie Ten-Go bol nimi už Fujuzuki vybavený.

 Služba 
Fujuzuki bol dokončený 25. mája 1944 a následne bol zaradený do výcvikovej 11. eskadry torpédoborcov Spojeného loďstva.

V dňoch 29. až 30. júna 1944 podnikol plavbu z Jokosuky na Čičidžimu. Dňa 15. júla bol priradený k 41. divízii torpédoborcov v ktorej strávil celú svoju kariéru. Ešte toho dňa Fujuzuki vyplával z Kure na ďalšiu transportnú misiu, tentokrát k Okinave, kam doplával 17. júla.

Dňa 29. júla 1944 vyrazil z Jokosuky ako sprievod lietadlovej lodi Zuihó. Spolu s ňou poskytoval krytie konvoju č. 4804 mieriacemu na Čičidžimu. Dňa 1. augusta konvoj úspešne doplával do cieľa a Fujuzuki sa vrátil do Kure, kam dorazil 4. augusta. Toho istého dňa boli ale zvyšky konvoja, ktorý zostal na Čičidžimě rozprášené lietadlami a hladinovými plavidlami americkej TF 58.

Medzi 21. a 25. septembrom 1944 sa Fujuzuki podrobil núteným opravám v jokosuckých dokoch. Dňa 11. októbra vyplával spolu so sesterským Šimocuki a ľahkým krížnikom Ójodo z Jokosuky. Cestou do Haširadžimy bol zväz okolo 21:00 dňa 12. októbra napadnutý ponorkou USS Trepang. Cieľom šiestich vystrelených torpéd mal byť Ójodo. Všetky torpéda svoj cieľ minuli, ale jedno z nich zasiahlo Fujuzuki na prove. Predná časť torpédoborca sa doslova roztrhla a zásah poškodil aj prednú delovú vežu. Nasledujúce opravy prebiehali od 14. októbra do 20. novembra v dokoch v Kure. Kvôli tomuto poškodeniu a následným opravám Fujuzuki zmeškal bitku pri Leyte.


Dňa 23. novembra 1944 sprevádzal Fujuzuki spolu so sesterským Suzucuki lietadlovú loď Džunjó z Kure do Saseba. Dňa 25. novembra vyplávali obe torpédoborce zo Saseba, aby Džunjó previedli cez Ma-Kung (Mako) (zastávka 27. novembra) do Manily, kam dorazili 30. novembra. Už nasledujúceho dňa vyrazil trojčlenný zväz späť do Ma-Kung, kam dorazili 3. decembra. Dňa 5. decembra sa v Ma-Kung k zväzu pridala bojová loď Haruna a ďalšieho dňa celý zväz – doplnený navyše torpédoborcom Maki – vyplával späť do Japonska. Po polnoci na 9. decembra bol zväz napadnutý ponorkami USS Sea Devil, USS Plaice a USS Redfish, ktorým sa podarilo zasiahnuť Džunjó tromi torpédami a Maki jedným. Obe zasiahnuté lode sa ale udržali na hladine a ráno 10. decembra všetky lode doplávali do Saseba. Na ďalší deň Fujuzuki a Suzucuki eskortovali Haruna zo Saseba do Kure, kam dorazili 12. decembra.

V nasledujúcich mesiacoch prešiel Fujuzuki údržbou a tréningom vo Vnútornom mori. Dňa 31. januára 1945 nadišiel pri Óita na piesočnú plytčinu. Ľahké poškodenie bolo potom opravené v Kure, kde bol v dokoch od 23. do 27. februára.

 Bojové nasadenie 
S vylodením Spojencov na Okinave schválilo začiatkom apríla 1945 cisárske námorníctvo zúfalý pokus o likvidáciu spojeneckých síl v okolí ostrova – operáciu Ten-Go. Ako sprievod bojovej lode Jamato  na jej samovražednej misii se podieľal aj Fujuzuki. Zväz viceadmirála Seiiči Itóa vyplával z Tokujamy v popoludní 6. apríla. Po poludní 7. apríla bol zväz napadnutý celkom 386 lietadlami z lietadlových lodí americké TF 58. Okolo 12:47 bol Fujuzuki zasiahnutý dvoma neriadenými raketami, ktoré ale neexplodovali. Fujuzuki bol jedným zo štyroch torpédoborcov, ktoré boli po skončení útokov schopné plavby. Po stretnutí s lietadlami prevzal Fujuzuki posádku torpédoborca Kasumi a dvoma torpédami poslal imobilizovaný Kasumi na dno. Sám Fujuzuki bol len ľahko poškodený raketami a ostreľovaním z palubných guľometov útočiacich lietadiel. Padlo 12 mužov posádky a ďalších 12 bolo zranených. Dňa 8. apríla sa Fujuzuki vrátil do Saseba, kde bol následne opravený.


Dňa 1. júna 1945 priplával Fujuzuki do Modži (dnes časť Kitakjúšú). Dňa 20. augusta nabehol Fujuzuki v Modži na mínu – pravdepodobne jednu z leteckých mín zvrhnutých bombardérmi B-29 Superfortress v rámci operácie Starvation. Explózia míny poškodila kormu a Fujuzuki už nebol opravený. Len z neho bola odmontovaná výzbroj a v takom stave sa v Modži dočkal japonskej kapitulácie.

Dňa 20. novembra 1945 bol Fujuzuki vyškrtnutý zo zoznamu lodí japonského námorníctva a následne bol jeho trup použitý ako vlnolam v Takamacu.

 Externé odkazy 
  – anglicky
  – anglicky

 Zdroj 

Kategória:Trieda Akizuki (1942)
Kategória:Japonské torpédoborce